স্থানীয় নেতাকর্মীদের সঙ্গে কথা বলে জানা গেছে, শম্ভুবিরোধী জোটবদ্ধ হয়ে বরগুনা-১ আসনে নির্বাচনী প্রচার প্রচারণা চালিয়ে যাচ্ছেন অন্তত এক ডজন মনোনয়নপ্রত্যাশী ও প্রভাবশালী নেতারা। তাঁদের মধ্যে রয়েছেন জেলা আওয়ামী লীগের সাধারণ সম্পাদক সাবেক জেলা পরিষদ প্রশাসক ও বরগুনা চেম্বার অব কমার্সের সভাপতি মো. জাহাঙ্গীর কবীর, সাবেক সংসদ সদস্য ও বর্তমান জেলা পরিষদ চেয়ারম্যান মো. দেলোয়ার হোসেন, জেলা আওয়ামী লীগের জ্যেষ্ঠ যুগ্ম সাধারণ সম্পাদক ও জেলা এনজিও উন্নয়ন ফোরামের সভাপতি আব্দুল মোতালেব মৃধা, দলের জেলা শাখার নেতা, সম্মিলিত সাংস্কৃতিক জোট, বরগুনা শাখার সভাপতি ও বরগুনা পৌরসভার সাবেক মেয়র মো. শাহজাহান, জেলা যুবলীগের সভাপতি ও দলের যুগ্ম সাধারণ সম্পাদক কামরুল আহসান মহারাজ, সাংগঠনিক সম্পাদক ও সাবেক জেলা ছাত্রলীগ সভাপতি গোলাম সরোয়ার টুকু, জেলা আওয়ামী লীগের সদস্য ও কেন্দ্রীয় কৃষিবিষয়ক উপকমিটির অন্যতম সদস্য, ব্যবসায়ী এস এম মশিউর রহমান সিহাব, জেলা আওয়ামী লীগের সদস্য গোলাম সরোয়ার ফোরকান, আমতলী উপজেলা আওয়ামী লীগের সভাপতি ও বর্তমান উপজেলা চেয়ারম্যান জি এম দেলোয়ার হোসেন, সাবেক সংসদ সদস্য মরহুম নিজাম উদ্দিন আহমেদের স্ত্রী ও আমতলী উপজেলা আওয়ামী লীগের সহসভাপতি জাকিয়া এলিচ, তালতলী উপজেলা আওয়ামী লীগের সাবেক সভাপতি মো. ফজলুল হক জোমাদ্দার, বরগুনা সদর উপজেলা আওয়ামী লীগের সাধারণ সম্পাদক ও সাবেক ছাত্রলীগ সভাপতি শাহ মো. ওয়ালী উল্লাহ অলি, জেলা যুবলীগের সাধারণ সম্পাদক ও জেলা সড়ক পরিবহন শ্রমিক ইউনিয়নের সভাপতি মো. সাহাব উদ্দিন সাবু প্রমুখ। এই নেতাদের দাবি, সংসদ সদস্য শম্ভু ছাড়া যাঁকেই মনোনয়ন দেওয়া হবে তাঁকে নিয়েই একযোগে নির্বাচনে নামবেন বলে তাঁরা অঙ্গীকারবদ্ধ।